Gogga kry afrigterspos by Grens | Netwerk24
Van duisende vir krag, tot ons skuld jou!
Net twee dae nadat Rapport by die Tshwane-metroraad navraag gedoen het oor 'n Pretoriase vrou se reusagtige kragrekening, het die raad die R235 401,25 wat hy van haar geëis het, teruggeskryf én erken hy skuld haar eintlik meer as R20 000.
Gogga kry afrigterspos by Grens
14 Mei 2021 18:15
Die voormalige Protea-draaibalbouler Paul (Gogga) Adams is as die Grens-krieketspan se afrigter vir die komende seisoen aangestel.
Paul Adams is Grens se nuwe krieketafrigter. Foto: Gallo Images
Adams (44) het die Proteas in sy speeldae in 45 toetse en 24 eendagwedstryde verteenwoordig.
Ná sy speeldae was hy ook die afrigter van die Cape Cobras.
Hy het vroeër ook aansoek gedoen om Noord-Kaap af te rig, maar Mark Charlton van Noordelikes het dié pos gekry.
Adams sê die streek het legendariese spelers opgelewer en hulle sal nou nog plaaslike helde daar wil ontwikkel.
Adams het 'n vlak 4-afrigtingsertifikaat. Hy sal op 1 Junie inval.
• Allan Donald, die Knights se afrigter, is in Windhoek, waar hy Namibië se spelers en opkomende spelers op 'n witbal-oefenkamp bystaan.
Pierre de Bruyn, 'n voormalige speler van die Titans en Dolphins, is deesdae die buurland se hoofafrigter.
Donald, voormalige boulafrigter van die Proteas wat verskeie internasionale spanne al bygestaan het, sal na die boulers omsien op die kamp wat tot Dinsdag duur.
Ondersteuners en die media sal volgens cricketnamibia.com Saterdag se oefensessie by die Wanderers in Windhoek kan bywoon.
Die Eagles van Namibië gaan in Junie in 'n driehoekige reeks teen Skotland en Nepal speel. Hulle speel in Augustus teen die Titans en dan in Oktober in die T20-Wêreldbeker-toernooi, wat voorlopig in Indië geskeduleer is. – Sportredaksie